A. Záborská, poslankyňa: (2003-02-27):
Samosprávnymi orgánmi Všeobecnej zdravotnej poisťovne sú podľa § 41 ods. 1 zákona Národnej rady č. 273 o zdravotnom poistení Správna rada a Dozorná rada. Funkčné obdobie samosprávnych orgánov je štvorročné. Pri terajších samosprávnych orgánoch funkčné obdobie uplynie dozornej rade 25. februára 2003 a správnej rade 30. marca 2003. Správna rada Všeobecnej zdravotnej poisťovne sa skladá z piatich zástupcov poistencov, navrhnutých príslušnými reprezentatívnymi orgánmi zamestnancov a ďalších záujmových skupín a združení občanov, z piatich zástupcov zamestnávateľov navrhnutých príslušnými reprezentatívnymi orgánmi zamestnávateľov a z piatich zástupcov štátu navrhnutých vládou Slovenskej republiky. Dozorná rada Všeobecnej zdravotnej poisťovne je zložená z piatich členov, ktorí sú odborníkmi v oblasti financovania zdravotného poistenia a odborníkmi v oblasti poskytovania zdravotnej starostlivosti. Návrhy na členov dozornej rady predkladajú príslušné reprezentatívne orgány zamestnancov a ďalších záujmových skupín a združení občanov, príslušné reprezentatívne orgány zamestnávateľov a vláda Slovenskej republiky. Členov správnej a dozornej rady volí a odvoláva Národná rada Slovenskej republiky. Vláda Slovenskej republiky príslušné reprezentatívne orgány zamestnancov, záujmových skupín a združení občanov a reprezentatívne orgány zamestnávateľov predloží v zmysle § 42 a § 43 zákona Národnej rady č. 273 návrhy svojich kandidátov na voľbu zástupcov do Správnej rady a Dozornej rady Všeobecnej zdravotnej poisťovne. Výbor Národnej rady Slovenskej republiky pre zdravotníctvo prerokoval jednotlivé návrhy na kandidátov do správnej a dozornej rady na základe rozhodnutia predsedu z 27. januára 2003 dňa 17. februára 2003. Výbor ich posúdil a preskúmal, či návrhy spĺňajú všetky náležitosti predloženia na voľbu kandidátov do samosprávnych orgánov Všeobecnej zdravotnej poisťovne. Výbor pre zdravotníctvo skonštatoval, že návrhy boli predložené v súlade s § 41 ods. 9 a 10, § 42 a § 43 uvedeného zákona: A. Výbor Národnej rady pre zdravotníctvo hlasoval o kandidátoch na voľbu do Správnej a Dozornej rady Všeobecnej zdravotnej poisťovne takto: - Kandidáti do Správnej rady Všeobecnej zdravotnej poisťovne zástupcovia štátu MUDr. Svätopluk Hlavačka, Ing. Vlasta Feješová, Ing. Monika Jávorková, MUDr. Mário Lužinský a MUDr. Ján Porubský. Výbor odporúča neschváliť návrh kandidátov na voľbu Správnej rady Všeobecnej zdravotnej poisťovne. - Kandidát do Dozornej rady Všeobecnej zdravotnej poisťovne zástupca štátu Ing. Peter Pažitný. Výbor odporúča schváliť návrh kandidáta na voľbu do Dozornej rady Všeobecnej zdravotnej poisťovne. B. Výbor Národnej rady hlasoval o kandidátoch na voľbu do správnej rady a dozornej rady, ktorí boli navrhnutí reprezentatívnymi orgánmi zamestnancov takto: - Kandidáti do správnej rady zástupcovia poistencov MUDr. Milan Dragula, Mgr. Miroslav Gazdík, Andrej Kučinský, MUDr. Mária Orgonášová a Ľubomír Vopravil. Výbor odporúča schváliť návrhy kandidátov na voľbu do Správnej rady Všeobecnej zdravotnej poisťovne. - Kandidáti do Dozornej rady Všeobecnej zdravotnej poisťovne zástupcovia poistencov MUDr. Vasilij Demidov a JUDr. Alojz Marsina. Výbor odporúča schváliť návrhy kandidátov na voľbu do Dozornej rady Všeobecnej zdravotnej poisťovne. C. Výbor Národnej rady hlasoval o kandidátoch navrhnutých príslušnými reprezentatívnymi orgánmi zamestnávateľov: - Kandidáti do správnej rady Ing. Ján Báňas, Ing. Peter Čičmanec, MUDr. Marián Petko, Ing. Michal Rumanský a Ing. Kamil Majerník. Výbor odporúča schváliť návrhy kandidátov. - Kandidáti do dozornej rady zástupcovia zamestnávateľov Ing. Tibor Gregor a Ing. Peter Murín. Výbor odporúča schváliť. Výbor Národnej rady Slovenskej republiky pre zdravotníctvo odporúča Národnej rade uskutočniť voľbu členov Správnej rady Všeobecnej zdravotnej poisťovne a Dozornej rady tajným hlasovaním v súlade s § 39 ods. 8 zákona č. 350/1996 Z. z. o rokovacom poriadku Národnej rady. Zároveň ma poveril, aby som predniesla na schôdzi Národnej rady správu Výboru Národnej rady pre zdravotníctvo. Ďakujem, pán predsedajúci, prosím, otvorte rozpravu.